Nóg ŉ waarskuwing vir Malema oor plan vir ‘dag van grondgrype’Julius Malema. Argieffoto: Getrude Makhafola/ANA Julius Malema, leier van die EFF, het nóg ŉ waarskuwing gekry ná sy uitsprake en voorgestelde plan om op 6 April vanjaar grond landswyd te beset. “Die sakeregtewaghond AfriSake se boodskap aan Malema is hard en duidelik: Tree buite die wet op en julle sal met die harde kant van die gereg verwyder word,” het Stefan Pieterse, AfriSake se woordvoerder, Woensdag gesê. Malema het sy ondersteuners Maandag aangemoedig om op 6 April (voorheen Van Riebeeckdag) onbesette grond landswyd te beset. “Op 6 April sal alle takke van die EFF aan die grondbesettingstryd deelneem. Hierdie aksie onderstreep die dringende behoefte in die land om die grondkwessie op te los deur grondonteiening sonder vergoeding vir gelyke herverdeling,” het Malema gesê.” AfriSake het in 2016 honderde EFF-ondersteuners in veral Noordwes en Gauteng van eiendom laat verwyder omdat die EFF beloftes maak wat nie deur die Grondwet gesteun word nie. “Ons gun almal die reg op eiendom en daarom moet die eiendomsreg van ander ook gerespekteer word,” het Pieterse gesê. Hy het gesê AfriSake sal die hooggeregshof op 7 Maart vanjaar nader om ŉ interdik te kry om Malema te verbied om sy ondersteuners en EFF-lede aan te moedig om eiendom te beset. “Ons sal intussen voortgaan om in te gryp waar nodig, soos met die onlangse Modimolle-grondgrype. EFF, julle moet weet dat ons julle van private grond sal verwyder en julle verantwoordelik sal hou vir skadevergoeding sowel as die koste om julle van besette eiendom te laat verwyder,” het hy bygevoeg. Die VF Plus het Dinsdag ook ŉ waarskuwing aan Malema gerig en gesê hy speel met vuur. “Suid-Afrika is ŉ grondwetlike demokrasie waar private grondbesit beskerm word en enige ontneming of onteiening daarvan sal moet plaasvind binne die wetlike raamwerk wat daarvoor gestel is. Indien daar met geweld opgetree gaan word om grond te beset, moet die EFF en sy ondersteuners daarvan kennis neem dat grondeienaars ook geweld sal gebruik om hul eiendom te beskerm,” het Pieter Groenewald, leier van die VF Plus, gesê. Groenewald het gesê sou sulke konflikte ontstaan, sal die EFF die volle verantwoordelikheid daarvoor moet aanvaar en die VF Plus sal Malema persoonlik aanspreeklik hou vir die gevolge wat daaruit mag voortspruit.